b'\n_START_ARTICLE_\nRufus Scrimgeour\n_START_SECTION_\nRani \xc5\xbeivot\n_START_PARAGRAPH_\nRo\xc4\x91en je na engleskim otocima, najvjerojatnije u \xc5\xa0kotskoj. Polazio je \xc5\xa0kolu vje\xc5\xa1ti\xc4\x8darenja i \xc4\x8darobnja\xc5\xa1tva Hogwarts, te je zavr\xc5\xa1io svoju edukaciju s najmanje 5 O.\xc4\x8c.I.-ju, s najvi\xc5\xa1im ocjenama "Odli\xc4\x8dno" ili "Iznad o\xc4\x8dekivanja". Poslije svoga sedamnaestog ro\xc4\x91endana pridru\xc5\xbeio se Ministarstvu magije i nakon niza zahtjevnih testiranja postao \xc4\x8dlanom Aurorskog ureda.\n_START_SECTION_\nRavnatelj Aurorskog ureda (1990. \xe2\x80\x93 1996.)\n_START_PARAGRAPH_\nNakon \xc5\xa1to je neko vrijeme bio auror, postao je ravnatelj Aurorskog ureda, gdje je radio uz Johna Dawlisha,\xc2\xa0Nymphadoru Tonks i\xc2\xa0Kingsleya Shacklebolta. \xc4\x8cesto je ispitivao Tonks i Kingsleya o prebivanjima Siriusa Blacka, jer su oni bili zadu\xc5\xbeeni za njegov pronalazak nakon Siriusova bijega iz \xc4\x8darobnja\xc4\x8dkog zatvora Azkabana.\n_START_SECTION_\nDrugi \xc4\x8darobnja\xc4\x8dki rat (ministar magije)\n_START_PARAGRAPH_\nBudu\xc4\x87i da je u "bitci u Odjelu tajni" Voldemortov povratak i javno potvr\xc4\x91en te ga vi\xc5\xa1e nije bilo mogu\xc4\x87e osporavati, Cornelius Fudge je \xe2\x80\x93 kako je napisao Odgoneta\xc4\x8d \xe2\x80\x93 "istjeran iz svog ureda". Umjesto Fudgea, ministar je postao Rufus Scrimgeour, a umjesto njega na mjesto ravnatelja Aurorskog ureda postavljen je Gawain Robards._NEWLINE_Iako na prvi pogled sposobniji od Fudgea, Scrimgeour se odlu\xc4\x8dio za istu taktiku kao i njegov predhodnik: ljepota, a ne istina. Tako\xc4\x91er, kao i Fudge nije odvi\xc5\xa1e vjerovao Albusu Dumbledoreu, pa je postavio Aurora Johna Dawlisha da prati Dumbledorea ne bi li saznao kamo ovaj ide za vrijeme dok ga nema u \xc5\xa1koli. To je rezultiralo time da je Dawlish bio ureknut, pa je zavr\xc5\xa1io u Svetom Mungu._NEWLINE_Scrimgeour je kao ministar naredio uhi\xc4\x87enje Stana Shunpikea, konduktera u Mo\xc4\x87nom autobusu, kako bi narod dobio dojam da Ministarstvo aktivno tra\xc5\xbei i uhi\xc4\x87uje Smrtono\xc5\xa1e, iako je Harryju bilo o\xc4\x8dito da Stan nije Smrtono\xc5\xa1a nego je samo blesav._NEWLINE_Scrimgeour se sva\xc4\x91ao s Albusom Dumbledoreom oko upotrebe Harryja Pottera (Izabranog) kao maskote Ministarstva u svrhu podizanja morala._NEWLINE_Na Bo\xc5\xbei\xc4\x87 1996., koji je Harry proveo u Jazbini, posjetio ih je Scrimgeour zajedno s Percyjem Weasleyem. Scrimgeour je tim posjetom htio dobiti odgovore na pitanja o Dumbledoreovim radnjama, pa je "posudio" Harryja za \xc5\xa1etnju vrtom. Tijekom \xc5\xa1etnje, ministar je Harryju rekao da bi mu Ministarstvo bilo zahvalno ako bi sura\xc4\x91ivao s njima. Harry je, zapanjen ministrovim hipokriticizmom, odbio daljnju suradnju s Ministarstvom. Scrimgeour ga je tom prilikom nazvao "Dumbledoreovim \xc4\x8dovjekom do sr\xc5\xbei"._NEWLINE_Nakon smrti Albusa Dumbledorea, ministar je nekoliko dana ostao u dvorcu kako bi mogao prisustvovati Dumbledoreovu pogrebu. Tijekom pogreba sjedio je u prednjem redu, zajedno s Minervom McGonagall. Poslije pogreba jo\xc5\xa1 je jednom poku\xc5\xa1ao Harryja uvjeriti da bude na strani Ministarstva, \xc5\xa1to je Harry opet odbio._NEWLINE_Scrimgeour se ponovno susreo s Harryjem tijekom proslave Harryjeva ro\xc4\x91endana, mjesec dana nakon Dumbledoreove smrti, kako bi Harryju, Ronu i Hermioni predao predmete iz Dumbledoreove oporuke. Dok im je predavao oporuku, bombardirao ih je pitanjima kako bi otkrio Dumbledoreove namjere. Do\xc5\xa1lo je skoro do duela, koji je prekinut ulaskom gospodina i gospo\xc4\x91e Weasley u sobu, jer su \xc4\x8duli povi\xc5\xa1ene glasove. Tijekom tog posljednjeg susreta, Harryju je ministar izgledao prili\xc4\x8dno ostarjelo, a sve kao rezultat stresa uslijed poku\xc5\xa1aja da ponovno uspostavi kontrolu nad \xc4\x8darobnja\xc4\x8dkim svijetom koji je bio u stanju otvorenog rata protiv Lorda Voldemorta.\n_START_SECTION_\nSmrt\n_START_PARAGRAPH_\nSljede\xc4\x87i dan, 1. kolovoza 1997. Smrtono\xc5\xa1e su uspje\xc5\xa1no preoteli Ministarstvo magije jer su, zahvaljuju\xc4\x87i kletvi Imperius, pod svojom kontrolom imali visoke du\xc5\xbenosnike Ministarstva. Rezultat toga je Scrimgourevo utamni\xc4\x8denje i smrt. Prije no \xc5\xa1to ga je ubio, Lord Voldemort ga je mu\xc4\x8dio kako bi saznao prebivali\xc5\xa1te Harryja Pottera. Iako je znao gdje je Harry, u svojim posljednjim trenutcima to nije rekao Voldemortu, \xc4\x8dak ni nakon mu\xc4\x8denja kletvom Cruciatus. Budu\xc4\x87i da nije dobio informaciju koju je zatra\xc5\xbeio, Voldemort je Scrimgeoura hladnokrvno ubio. Tako je ipak, na kraju svog \xc5\xbeivota, Scrimgeour postao heroj kakvim je trebao biti od po\xc4\x8detka.'